Na temelju članka 32. Statuta Grada Šibenika („Službeni glasnik Grada Šibenika“, broj 8/10, 5/12 i 2/13), Gradsko vijeće Grada Šibenika, na 21. sjednici od 22. prosinca 2015. godine, donosi

**P R A V I L N I K**

**o uvjetima i kriterijima stipendiranja studenata**

**Grada Šibenika**

**I. OPĆE ODREDBE**

Članak 1.

Ovim Pravilnikom utvrđuju se opći uvjeti, postupak i kriteriji dodjele stipendija Grada Šibenika, te prava i obveze korisnika stipendija.

Članak 2.

Naziv stipendije je: Stipendija Grada Šibenika (u nastavku teksta: stipendija).

Članak 3.

Sredstva za stipendije osiguravaju se u Proračunu Grada Šibenika u razdjelu Upravnog odjela za društvene djelatnosti.

Broj stipendija, kategorija i njihov mjesečni iznos za svaku akademsku godinu utvrđuje gradonačelnik Grada Šibenika posebnom odlukom, sukladno raspoloživim financijskim sredstvima proračuna.

**II. PRAVO NA DODJELU STIPENDIJE**

Članak 4.

Pravo sudjelovanja na natječaju za dodjelu stipendija imaju studenti koji se školuju u RH na sveučilišnim preddiplomskim, integriranim i stručnim studijima, te sveučilišnim diplomskim i specijalističkim diplomskim stručnim studijima, kojima je osnivač Republika Hrvatska, a koji ispunjavaju sljedeće uvjete:

- da su državljani Republike Hrvatske;

- da su redoviti studenti s prebivalištem na području Grada Šibenika,

- da imaju prosjek ocjena svih predmeta u svim razredima srednje škole, uključujući i prosjek završnog ispita i državne mature najmanje 4,20 (za studente prve godine studija)

- da imaju prosjek ocjena svih položenih ispita na prethodnim godinama studija

najmanje 3,20 i najmanje 55 ECTS bodova za svaku godinu studija (za studente viših

godina studija)

- da nisu korisnici druge stipendije ili potpore iz drugih izvora,

- da nemaju status apsolventa,

- da su redovito upisivali više godine studija bez ponavljanja, osim zbog više sile,

- da nisu već do sada koristili i izgubili stipendiju Grada Šibenika zbog toga što nisu redovito (bez ponavljanja) upisali sljedeću akademsku godinu, što su prekinuli obrazovanje, što nisu poštivali odredbe ugovora, te su svojom voljom otkazali ugovor o stipendiranju.

Članak 5.

Stipendija se dodjeljuje u sukladno kriterijima propisanim ovim Pravilnikom.

**III. TIJELO KOJE DODJELJUJE STIPENDIJU**

Članak 6.

O dodjeli stipendije odlučuje Povjerenstvo za dodjelu stipendija Grada Šibenika (u nastavku teksta: Povjerenstvo).

Povjerenstvo ima pet članova, koji između sebe biraju predsjednika i zamjenika predsjednika.

Članove Povjerenstva imenuje gradonačelnik Grada Šibenika, na vrijeme od 4 godine.

Članak 7.

Povjerenstvo radi na sjednicama.

Sjednice saziva i vodi predsjednik Povjerenstva, a u slučaju njegove odsutnosti, odnosno spriječenosti, njegov zamjenik.

Sjednica Povjerenstva može se održati ako joj prisustvuje većina ukupnog broja članova, a odluke donosi većinom od ukupnog broja prisutnih članova. Odluke Povjerenstva potpisuje predsjednik Povjerenstva, odnosno zamjenik predsjednika, ako je on predsjedavao sjednici.

O radu Povjerenstva vodi se zapisnik.

Članak 8.

Povjerenstvo za svoj rad odgovara gradonačelniku Grada Šibenika.

Članak 9.

Stručne i administrativne poslove za Povjerenstvo obavlja Upravni odjel za društvene djelatnosti Grada Šibenika.

**IV. POSTUPAK DODJELE STIPENDIJE**

Članak 10.

Stipendije se dodjeljuju na temelju natječaja koji raspisuje gradonačelnik Grada Šibenika. Natječaj se objavljuje na oglasnoj ploči Grada Šibenika, web stranici Grada, te najmanje u jednom tiskanom javnom glasilu koje se izdaje i prodaje na području Grada Šibenika, a sadrži:

- naziv tijela koje objavljuje natječaj,

- opće uvjete i kriterije za dodjelu stipendija,

- vrijeme trajanja natječaja,

- popis dokumenata koje je potrebno priložiti,

- visinu stipendija,

- naziv tijela kojem se podnose zahtjevi;

- broj stipendija koje se dodjeljuju,

- rok u kojem će biti objavljeni rezultati natječaja,

- druge potrebne podatke.

Članak 11.

Stipendije se dodjeljuju posebno za svaku od sljedećih kategorija studenata:

- Redoviti studenti prve godine sveučilišnih preddiplomskih, integriranih i stručnih studija, te sveučilišnih diplomskih i specijalističkih diplomskih stručnih studija;

- Redoviti studenti viših godina sveučilišnih preddiplomskih, integriranih i stručnih studija, te sveučilišnih diplomskih i specijalističkih diplomskih stručnih studija.

Članak 12.

Kriteriji za dobivanje stipendija su uspjeh u srednjoj školi ili studiju, socijalni status kandidata, te status djeteta poginulog branitelja Domovinskog rata.

**1. Uspjeh u obrazovanju**

***Za studente prvih godina studija*** – uz uvjet da imaju ukupni prosjek ocjena najmanje 4,20, a bodovi se utvrđuju postignutim općim uspjehom (prosjekom) u sva četiri razreda srednje škole i državne mature (ocjene iz svjedodžbe o državnoj maturi i svjedodžbe o završnom ispitu ulaze u prosjek s ocjenama srednje škole):

uspjeh bodovi

5,00-4,90 50

4,89-4,80 45

4,79-4,70 40

4,69-4,60 35

4,59-4,50 30

4,49-4,40 25

4,39-4,30 20

4,29-4,20 15

***Za studente viših godina studija*** - uz uvjet da imaju ukupni prosjek ocjena najmanje 3,20 i najmanje 55 ECTS bodova za svaku godinu studija, a bodovi se utvrđuju na temelju prosječne ocjene svih položenih ispita prethodnih godina studija, te da su za vrijeme studiranja redovito (bez ponavljanja) upisivali studijske godine predviđene studijskim programom. Bodovi se dodjeljuju na način:

uspjeh bodovi

5,00-4,90 80

4,89-4,80 70

4,79-4,70 60

4,69-4,40 50

4,39-4,10 40

4,09-3,80 30

3,79-3,50 20

3,49-3,20 10

Pravo na stipendiju imaju studenti koji ostvare najveći broj bodova. Ako dva ili više studenata imaju jednak broj bodova utvrđen po ovom kriteriju, prednost ima student s boljim prosjekom ocjena.

Ukoliko i tada dva kandidata imaju isti prosjek ocjena, izračunava se prosječna ocjena na dva, a po potrebi i na više decimalnih mjesta.

**2. Socijalni status**

Socijalni status studenta utvrđuje se na način:

- ako ukupni neto prihod po članu obitelji u prethodnih šest mjeseci ne prelaz utvrđeni prosjek prihoda (koji će biti utvrđen Natječajem).

Potvrdu o prosjeku primanja za traženo razdoblje (prethodnih šest mjeseci do mjeseca u kojem će se objaviti natječaj) uzima se od poslodavca, Zavoda za mirovinsko osiguranje, Zavoda za zapošljavanje (uvjerenje o nezaposlenosti) ili potvrda Porezne uprave. U prihod domaćinstva ne ulazi doplatak za djecu, naknade na ime tjelesnog oštećenja, te naknade za tuđu njegu i pomoć.

Red prvenstva po ovom kriteriju ostvaruju studenti s manjim prosjekom prihoda po članu obitelji.

**3. Status djeteta poginulog branitelja Domovinskog rata**

Stipendija se dodjeljuje studentu koji će status djeteta poginulog branitelja Domovinskog rata dokazati uvjerenjem nadležnog državnog tijela, prema kriterijima točke 1. ovog članka (ovisno o godini studija).

Za ovu kategoriju studenata bit će utvrđena posebna lista kandidata.

Članak 13.

Ako je u nekoj od navedenih kategorija definiranim ovim Pravilnikom broj dodijeljenih stipendija manji od broja stipendija raspisanih natječajem, bit će za utvrđenu razliku proširen broj stipendija u drugim kategorijama/kriterijima.

Članak 14.

Rezultati natječaja (lista kandidata) za dodjelu stipendija objavljuju se na oglasnoj ploči Grada Šibenika i na web stranici Grada Šibenika, u roku od 15 dana nakon isteka roka za podnošenje zahtjeva.

U roku od osam dana od dana objavljivanja liste svaki kandidat može podnijeti pisani prigovor na listu.

Povjerenstvo je dužno donijeti odluku o prigovoru u roku od osam dana nakon isteka roka za prigovor.

Odluka o prigovoru je konačna.

**V. NAČIN I UVJETI KORIŠTENJA STIPENDIJE**

Članak 15.

Nakon konačnosti odluke o dodjeli stipendija, gradonačelnik Grada Šibenika i korisnik stipendije zaključuju ugovor o stipendiranju koji sadrži:

- naziv ugovornih strana

- naziv i mjesto obrazovne ustanove,

- akademski ili stručni naziv koji korisnik stipendije stječe završetkom studija,

- iznos odobrene stipendije,

- vrijeme i način korištenja stipendije,

- eventualni odustanak ili otkaz ugovora,

- druga prava i obveze ugovornih strana.

Članak 16.

Korištenje stipendije odobrava se na vrijeme od jedne akademske godine.

Ukoliko korisnik stipendije diplomira prije roka utvrđenog Ugovorom, danom diplomiranja gubi pravo na stipendiju, o čemu treba obavijestiti nadležni upravni odjel Grada Šibenika (najkasnije u roku 15 dana od dana diplomiranja).

Članak 17.

Stipendiju isplaćuje Upravni odjel za financije, mjesečno tijekom akademske godine na temelju zahtjeva Upravnog odjela za društvene djelatnosti, od 1. listopada do 30. rujna i to preko žiro-računa korisnika stipendije otvorenog kod izabrane poslovne banke.

Članak 18.

Ukoliko korisnik stipendije prekrši bilo koju ugovorom preuzetu obvezu, Grad Šibenik ima pravo jednostrano raskinuti Ugovor i to u sljedećim slučajevima:

* ako ustanovi da je korisnik stipendije dao netočne podatke ili dokumente u postupku zaključivanja Ugovora;
* ako korisnik stipendije za vrijeme korištenja stipendije ostvari i koristi stipendiju po drugoj osnovi;
* ako izgubi status redovitog studenta;
* ako korisnik stipendije prekine studij, a da o tome ne obavijesti Grad Šibenik u roku od 8 dana od dana prekida.

Članak 19.

U slučaju dobivanja stipendije na temelju neistinitih podataka, korisnik stipendije je dužan vratiti cjelokupan iznos isplaćene stipendije.

Sva pitanja o vraćanju primljene stipendije bit će regulirana Ugovorom sklopljenim sa stipendistom.

**VI. PRIJELAZNE I ZAVRŠNE ODREDBE**

Članak 20.

Iznimno od članka 17. ovog Pravilnika, stipendije odobrene u natječaju za 2015/2016. akademsku godinu bit će isplaćivane za razdoblje od 01. siječnja do 30. rujna 2016. godine.

Članak 21.

Stupanjem na snagu ovog Pravilnika prestaje važiti Pravilnik o uvjetima i kriterijima stipendiranja studenata Grada Šibenika od 29. prosinca 2011. godine („Službeni glasnik Grada Šibenika“, broj 10/11), te Pravilnik o izmjenama i dopunama Pravilnika o uvjetima i kriterijima stipendiranja studenata Grada Šibenika od 23. prosinca 2013. godine („Službeni glasnik Grada Šibenika“, broj 10/13).

Članak 22.

Ovaj Pravilnik stupa na snagu osmog dana od dana objave u „Službenom glasniku Grada Šibenika“.

KLASA: 604-02/15-01/11

URBROJ: 2182/01-05/1-15-2

Šibenik, 22. prosinca 2015.

GRADSKO VIJEĆE GRADA ŠIBENIKA

PREDSJEDNIK

dr.sc. Ivica Poljičak, v.r.